**KAZALIŠNO-KONCERTNA DVORANA *IVANA BRLIĆ-MAŽURANIĆ***

**SLAVONSKI BROD**

**IZVJEŠĆE**

**o ostvarenom programu i financijsko izvješće za razdoblje**

**siječanj – prosinac 2023.**

**Slavonski Brod, siječanj 2024.**

**IZVJEŠĆE**

**o radu i ostvarenom programu Kazališno-koncertne dvorane**

***Ivana Brlić-Mažuranić***

**za razdoblje siječanj – prosinac 2023.**

**SADRŽAJ:**

1. Opći podaci
2. Programska djelatnost
3. Izdavačka djelatnost
4. Opći poslovi
5. Zaključak
6. **OPĆI PODACI**

Kazališno-koncertna dvorana *Ivana Brlić-Mažuranić* (u daljnjem tekstu KKD *Ivana Brlić-Mažuranić*) je ustanova kulture u vlasništvu Grada Slavonskog Broda. Sastoji se od: velike dvorane kapaciteta 605 sjedala, male dvorane (amfiteatra) kapaciteta 140 mjesta, vježbaonice harmonikaškog i tamburaškog orkestra, pratećih pomoćnih prostorija, garderoba, prostorija za tehničko osoblje, administrativnih prostorija, skladišta, kotlovnice i holova.

Primarno djelovanje Ustanove je organizacija različitih kulturnih i drugih programa: kazališnih predstava za djecu i odrasle; koncerata solističke, komorne, zborske i orkestarske glazbe; baletnih i drugih glazbeno-scenskih programa. Uz to Ustanova sudjeluje u organizaciji te pruža kadrovsku i tehničku potporu udrugama, ustanovama, školama, ustanovama za čuvanje i odgoj djece predškolskog uzrasta (dječjim vrtićima) te drugim fizičkim i pravnim osobama koje priređuju dramske, plesne i glazbene programe, stručne skupove, svečane akademije i proslave u prostorima dvorane (velikoj dvorani, amfiteatru i holovima).

Najveći dio programa realizira se u prostorima KKD-a *Ivana Brlić-Mažuranić,* a dio programa organizira se u crkvi Presvetog Trojstva, koncertnoj dvorani Glazbene škole Slavonski Brod, ljetnoj pozornici ispred Dvorane, Tvrđava Brod i Korzo.

Uz djelatnike Ustanove, prostorije KKD-a *Ivana Brlić-Mažuranić* koriste: Ogranak *Matice hrvatske* uSlavonskom Brodu*,* Hrvatsko pjevačko društvo *Davor*, Kazališna družina *Ivana Brlić-Mažuranić*, Studio za moderni i klasični ples *Brodski leptirići*, Satiričko kazalište mladih, Brodski tamburaški orkestar i Brodski harmonikaški orkestar *Bela pl. Panthy*. Od rujna 2008. malu dvoranu (amfiteatar) s popratnim prostorima koristi Studij menadžmenta Veleučilišta u Slavonskom Brodu, a danas Sveučilište u Slavonskom Brodu.

U listopadu 2013. godine KKD *Ivana Brlić-Mažuranić* preuzela je skrb za Centar mladih i organizaciju rada u njegovom novouređenom prostoru. Centar mladih je renovirani prostor u Starčevićevoj ulici 11 u Slavonskom Brodu, a sastoji se od velike dvorane u prizemlju, male dvorane  i uredskih prostorija na katu te *caffe*-bara.  Centar mladih posjeduje pravilnik o korištenju prostora, a za sada ga koriste sljedeće udruge: *Inner Wheel klub* Slavonski Brod, Satiričko kazalište mladih, Kino klub *Paluba 7*, Udruga *Kameleon i Mreža*, Europski dom Slavonski Brod, Fotoklub *Kadar* *SB,* Udruga *Usudi se* Slavonski Brod i Moto klub *Noćne more*.

 U Ustanovi je zaposleno 7 djelatnika na neodređeno vrijeme

 Prosjek mjesečne isplaćene bruto plaće u 2023. godini iznosi: 1.121,33 €.

1. **PROGRAMSKA DJELATNOST**
	1. **Programi u organizaciji Kazališno-koncertne dvorane *Ivana Brlić-Mažuranić***

KKD *Ivana Brlić-Mažuranić* organizira kazališne predstave za djecu i odrasle, koncerte solističke, komorne, zborske i orkestralne glazbe i glazbeno-scenske programe.

* + - 1. **Kazališne predstave**

Od kazališnih predstava za odrasle u KKD-u *Ivana Brlić-Mažuranić* odigrani su sljedeći naslovi: *TO NIKAD NIGDJE NIJE BILO*, Narodno pozorište Sarajevo (BiH); *TRAŽI SE NOVI SUPRUG*, Gradsko satiričko kazalište *Kerempuh;* *MODERNI OBLICI PATNJE*, *Ludens* teatar i GDK *Gavella; HOTEL NOSTALGIJA (Plaza),* Kazališna grupa *Lectirum*; *TENA – KRONIKA RASPADA JEDNE LJEPOTE*, GK *Joza Ivakić* Vinkovci, GDK *Gavella*, *Ludens* teatar Koprivnica, Gradsko kazalište Požega i Centar za kulturu Bjelovar; *CABARET ZAGREPČANKE I STATIČAR*, Zagrebačko gradsko kazalište *Komedija;* Tarik Filipović *SEX & GLAD Doktor za one stvar; glazbeno-poetski kabare ARSENOV FERAL,* Hrvatsko narodno kazalište Šibenik.

Od naslova za djecu odigrane su slijedeće predstave: *IVICA I MARICA*, Lutkarska scena *Ivana Brlić-Mažuranić; KNJIGA O DŽUNGLI*, Kazališna *družina Ivana Brlić-Mažuranić, TRI PRAŠČIĆA*, Gradsko kazalište *Joza Ivakić*, Vinkovci; *PETAR PAN*, Kazališna družina *Ivana Brlić-Mažuranić, MAČKA U ČIZMAMA*, Gradsko kazalište Požega.

Ukupno u KKD-u *Ivana Brlić-Mažuranić* odigrano je 13 gostujućih predstava, osam za odrasle i pet za djecu. Navedene predstave posjetilo je 5987 gledatelja.

* + - 1. **Koncerti i glazbeno-scenski programi**

U organizaciji Kazališno-koncertne dvorane u Slavonskom Brodu u dvorani Glazbene škole nastupili su *TRIO BOUQUET;* ZOLTÁN HORNYÁNSZKY (oboa) i ISTVÁN RÖMER (gitara); ALINA GUBAJDULLINA ( violina) i JULIA GUBAJDULLINA (klavir); Klavirski trio *DUBROVNIK;* VESNA PODRUG (klavir) i WLADIMIR KOSSJANENKO (viola).

U crkvi Presvetog Trojstva nastupili su: Ansambl *LADO;* Ansambl *CAMERATA GARESTIN*; ZAGREBAČKI SOLISTI; Gudački kvartet *PORIN;* MILAN HIBŠER (orgulje); Komorni zbor IVAN FILIPOVIĆ i brodski pjevači maestra Josipa Jerkovića; VARAŽDINSKI KOMORNI ORKESTAR; Vokalni ansambl *BREVIS;* HPD *DAVOR.*

U Kazališno-koncertnoj dvorani nastupili su Ansambl LADO; glazbene udruge grada Slavonskog Broda – Vokalni sastav *AD ASTRA*, Hrvatsko pjevačko društvo *DAVOR*, Brodski tamburaški orkestar, Brodski harmonikaški orkestar *BELA pl. PANTHY*, Gradska limena glazba *ŽELJEZNIČAR* teStudio za moderni i klasični ples *BRODSKI LEPTIRIĆI.*

U sklopu programa *ADVENT IZ DAVNINA* u organizaciji Kazališno-koncertne dvorane na Korzu održan je koncert grupe *ZABRANJENO PUŠENJE*.

Ukupno je održano 17 koncerata. Navedene koncerte posjetilo je oko 5000 posjetitelja.

**2.1.3. Manifestacije**

KKD *Ivana Brlić-Mažuranić* samostalni je organizator manifestacija Dani plesa iBrodsko glazbeno ljeto, a aktivno sudjeluje u organizaciji i izvođenju dijela programa manifestacija *U svijetu* *bajki Ivane Brlić-Mažuranić*.

***U svijetu bajki Ivane Brlić-Mažuranić* (16. travnja – 21. travnja 2023.)**

Nakon trogodišnje neaktivnosti zbog pandemije Kazališna radionica *U svijetu bajki…* uspješno je nastavila s radom. Glazbeno-scenska čarolija *Ribar Palunko i njegova žena* izvedena je trinaest puta, a pogledalo ju je preko 7000 djece iz cijele Hrvatske. Popularnost predstave nadmašila je okvire Slavonskog Broda pa je stigao i poziv iz Šibenika da *Ribar Palunko i njegova žena* svečano otvori *63. Međunarodni dječji festival*. Svečano otvorenje održalo se 24. lipnja 2023. na Trgu Republike Hrvatske u Šibeniku, a predstavu su mogli pogledati i gledatelji diljem Hrvatske jer je HRT izravno prenosila otvorenje. Otvorenju je nazočila i ministrica kulture i medija dr. sc. Nina Obuljen Koržinek. Glazbeno-scensku čaroliju *Ribar Palunko i njegova žena* izvodili su učenici osnovnih škola *Vladimir Nazor*, *Ivan Goran Kovačić*, *Antun Mihanović*, polaznici Studija za moderni i klasični ples *Brodski leptirići*, Plesne skupine *InMotion* te glumci Darija Vlajnić, Valentina Srnojević i Matej Safundžić. Režiju predstave potpisuje Mario Kovač, scenske pokrete i koreografiju Branko Banković, a dramaturgiju Kristina Kegljen.

*Ribar Palunko i njegova žena* pogledalo je oko 7600 gledatelja, uključujući generalnu probu u Šibeniku koja je bila otvorena za javnost i otvorenje *Međunarodnog dječjeg festivala*.

**Brodsko glazbeno ljeto(2. lipnja – 21. srpnja 2023.)** je kulturna manifestacija u Slavonskom Brodu koju od 1990. godine organizira KKD *Ivana Brlić-Mažuranić* s namjerom obogaćenja glazbeno-kulturne ponude u gradu tijekom ljetnih mjeseci.

Čast otvorenja 34. Brodskog glazbenog ljeta pripala jednom od najvećih i najspektakularnijih vokalnih sastava na svijetu *PERPETUUM JAZZILE* iz Slovenije koji pobudio veliki interes i napunio dvoranu do posljednjeg mjesta. U crkvi Presvetog Trojstva nastupio je jedan od najuglednijih ansambla na hrvatskoj glazbenoj sceni ZAGREBAČKI KVARTET, a u Glazbenoj školi mogli smo uživo vidjeti i slušati nagrađene učenike Glazbene škole. *Ususret ljetu* pred ispunjenim gledalištem u Dvorani zaplesali su *BRODSKI LEPTIRIĆI*, a u crkvi Presvetog Trojstva nastupio najznačajniji hrvatski ansambl specijaliziran za interpretaciju glazbe baroknog razdoblja HRVATSKI BAROKNI ANSAMBL. U velikoj dvorani kazališta koncert pod nazivom *Hommage Adolfu Götzu* održao je Brodski harmonikaški orkestar *BELA PL. PANTHY,* a koncert pod nazivom *Najljepše skladbe sa Šokačke rapsodije* održao je BRODSKI TAMBURAŠKI ORKESTAR*.* Svjetski dan glazbe obilježile su Gradska limena glazba *Željezničar* i salsa bend *FiloSofía*. Gradska limena glazba *ŽELJEZNIČAR* održala je promenadni koncert za građanstvo na Korzu, a *FILOSOFIA* je publiku rasplesala na platou ispred Dvorane. Memorijal *OSTAT ĆU MLAD – KREŠIMIR BLAŽEVIĆ* i ove godine održao se u sklopu programa Brodskog glazbenog ljeta. Memorijal je bio podijeljen u dvije večeri: akustičnu koja se održala u Centru mladih i električnu koja se održala na platou ispred Dvorane. Godišnji koncert u sklopu Brodskog glazbenog ljeta održalo je HPD *Davor* u Glazbenoj školi, a brodske glazbene udruge u sastavu HPD *Davor*, Brodski tamburaški orkestar, Brodski harmonikaški orkestar *Bela pl. Panthy* i GLG *Željezničar* zajednički koncert održali su na platou ispred Dvorane. Početkom srpnja u crkvi Presvetog Trojstva koncert je održao ZAGREBAČKI KOMORNI ORKESTAR i to je bio posljednji koncert umjetničke glazbe u okviru ove manifestacije. Na platou Kazališno-koncertne dvorane koncerte su održali *ORIDANO GYPSY JAZZ BAND* i *TIN DŽAFEROVIĆ KVARTET,* a u Tvrđavi Brod i ove je godine održan *Glazbeni piknik* na kojem je nastupio *INTERMEZZO BAND.* Vedran Ružić glazbenik i vizualni umjetnik na platou ispred Dvorane brodskoj publici predstavio je multimedijalni projekt *6 metara* kojeg čine solo album, konceptualni film te serija instalacija i crteža. Zbog vremenske nepogode koja je pogodila Slavonski Brod otkazan je program *Ethno Croatia on the road*, a završni koncert manifestacije održao je JAZZ ORKESTAR HRT-a pod naslovom *Tribute to Dino Dvornik* u velikoj dvorani.

Brodsko glazbeno ljeto popratilo je oko 3700 gledatelja.

 **20. DANI PLESA u čast Miji Čorak Slavenskoj (5. – 13. listopada 2023.)**

 Jubilarni dvadeseti Dani plesa započeli su polaganjem vijenca kod spomenika Mije Čorak Slavenske, a program otvorenja nastavio se s Plesnom večeri na kojoj su nastupili *Flow Centar* (Slavonski Brod), Plesni studio *Shine* (Osijek), Plesna radionica Ilijane Lončar (Požega) i Studio za moderni i klasični ples *Brodski leptirići* (Slavonski Brod). Slijedeći program koji se održao u sklopu manifestacije bila je plesna predstava *House Bolero* u izvedbi Studija za suvremeni ples iz Zagreba, a koja je posebna po tome da su u izvedbi sudjelovali plesači u dobi između dvadeset jedne i šezdeset devet godina. Najsvečaniji dio manifestacije u jednom danu obuhvatio je više događanja. U Kući Brlić održano je predstavljanje knjige Ivane Katarinčić: *Estetika i etika baleta: ambivalentna opstojnost*, a u suradnji s Hrvatskim društvom profesionalnih baletnih umjetnika Kazališno-koncertna dvorana organizirala je Okrugli stol na temu *Recentni trenutak baletne profesije u Republici Hrvatskoj* na kojem se govorilo o položaju plesne umjetnosti danas, implementaciji novog Zakona o kazalištima u kontekstu baletne profesije te značaju manifestacija kao što su Dani plesa u čast Miji Čorak Slavenskoj za razvoj plesne umjetnosti. U Kazališno-koncertnoj dvorani *Ivana Brlić-Mažuranić* održala se Gala večer nacionalnih baletnih ansambala na kojoj je, uz Okrugli stol, prisustvovala i ministrica kulture i medija RH dr. sc. Nina Obuljen Koržinek. I ove godine, u sklopu manifestacije, održana je plesna izvedba na otvorenom *Moving spaces* i to na križanju Gupčeve ulice i Ulice Petra Krešimira IV. u izvedbi Udruge Inicijativa *Moving spaces.* Pretposljednji program ove manifestacije bio je posvećen najmlađoj publici pa je tako izvedena plesna predstava za djecu *KOJI\*A SI TI PLANET\*A?* s elementima suvremenog cirkusa, nastala u produkciji *Ekscene* i udruge *Domino* iz Zagreba. Manifestaciju je zatvorila Smotra školskih plesnih skupina *RADOST POKRETA.*

Manifestaciju Dani plesa popratilo je oko 1200 gledatelja.

 **2.1.4. Ostali programi**

U siječnju ove godine u Kazališno-koncertnoj dvorani *Ivana Brlić-Mažuranić* održana je promocija live albuma *Duckling Soup* koji je snimljen u Slavonskom Brodu u sklopu obilježavanja 50 godina postojanja Kazališno-koncertne dvorane i programa Brodskog glazbenog ljeta.

Na albumu *Duckling Soup* nalaze se originalne skladbe Hojsaka i Novosela te originalne skladbe Spassova, kao i obrade hrvatskih te bugarskih tradicijskih pjesama i napjeva, a koje su izvedene na zajedničkom koncertnom nastupu. Album su predstavili Filip Novosel, Tihomir Hojsak i Theodosii Spassov.

Izdavač albuma je *Croatia Records* uime koje je na predstavljanju albuma govorio Nikola Knežević. Snimatelj albuma je Ivan Pešorda, produkciju i postprodukciju potpisuje Filip Vidović, a kao koproducent cijelog projekta sudjeluje i Kazališno-koncertna dvorana *Ivana Brlić-Mažuranić*, uime koje je na predstavljanju albuma govorila ravnateljica Sanja Nuhanović.

Filip Novosel, Tihomir Hojsak i Theodosii Spassov izveli su i nekoliko skladbi s navedenog albuma.

Na promociji albuma nazočilo je 70 gledatelja.

* 1. **Programi u organizaciji udruga i umjetničkih organizacija koje djeluju u okviru KKD *Ivana Brlić-Mažuranić***

KKD *Ivana Brlić-Mažuranić* potpomaže rad kulturno-umjetničkih udruga koje djeluju u prostoru Ustanove čime je obogaćen društveni i kulturni život grada. Uz povećanje broja koncertnih i kazališnih programa koji je rezultirao i prepoznatljivošću udruga, većim brojem članova i kvalitetnijim programima u gradu, primjetan je porast  nastupa na gostovanjima, smotrama ili natjecanjima na kojima udruge predstavljaju Slavonski Brod i postižu sve zapaženije uspjehe. Nije zanemariva niti činjenica da ove udruge okupljaju više od 250 članova, većinom djece i mladih, koji dio svog slobodnog vremena posvećuju njegovanju umjetničkih i izvođačkih glazbenih, plesnih i dramskih umijeća.

**Kazališna družina *Ivana Brlić-Mažuranić*** osnovana je 1980. pod nazivom Scena lutaka *Ivana Brlić-Mažuranić*. Nakon kraće pauze zbog ratnih događanja 1993. godine organizaciju (koju je do tada vodio osnivač Josip Činkl) preuzimaju Stanislav Hudi i Darija Vlajnić. Na prijedlog redatelja Slavka Andresa i scenografa Antuna Crljena 1996. godine došlo je do promjene naziva iz Scena lutaka *Ivana Brlić-Mažuranić* u Dječje kazalište *Ivana Brlić-Mažuranić*. Kazalište postaje član Hrvatskog centra UNIMA (Međunarodno udruženje lutkara) i Hrvatskog centraASSITEJ-a (Udruženje profesionalnih kazališta za djecu i mladež). Dječje kazalište *Ivana Brlić-Mažuranić* 2012. godine osniva Kazališnu družinu *Ivana Brlić-Mažuranić* Slavonski Brod.

U 2023. godini KD *Ivana Brlić-Mažuranić* odigrala je 123 predstave. Na repertoaru su bili slijedeći naslovi: *ŠUMA STRIBOROVA, POTJEH, TUNJA, MAČAK U ČIZMAMA, RUŽNO PAČE, ANNA, VUK I SEDMI KOZLIĆ, KNJIGA O DŽUNGLI, CRVENKAPICA FORUM*.

Sudjelovali su na nizu festivala: *Tjedan bajki* (Osijek), *Vukovarsko proljeće*, *Lutkarsko proljeće* (Orašje-BiH) *U svijetu bajki..*, *Festival dječjih predstava* (Trebinje), *Međunarodni festival dječije umjetnosti* (Sarajevo), *Susret lutkarskih kazališta Hrvatske* (Osijek), *Lutkarski maraton* (Celje-SLO), *Idem i ja u kazalište* (Kutina), Festival *Maska* (Daruvar).

Predstava *ANNA* u suradnji sa *Slavonskim Brodvejom* i Dramskim studijem Satiričkog kazališta sudjelovala je na *Festivalu profesionalno vođenih kazališta* u Bjelovaru gdje je glumica Dora Pejić dobila nagradu za najbolju žensku izvedbu.

U sklopu Dana grada Slavonskog Broda i Međunarodnog dana muzeja odigrana je premijerna predstava *POTJEH* u Kući Brlić. Premijerno su izvedene predstave *PETER PAN, ČOVJEK I ŽIVOT* te dvije predstave s blagdanskom tematikom *BOŽIĆNI POPIS* i *ŠEPRTLJAVI PATULJAK*.

 Dramska radionica *TINTILINIĆ* koja djeluje u sklopu Kazališne družine početkom nove školske godineupisala je 30 polaznika.

Darija Vlajnić je *na Susretu lutkara i lutkarskih kazališta* dobila posebno priznanje za dugogodišnji rad u promicanju lutkarstva.

**Satiričko kazalište mladih** osnovali su 2006. članovi bivšega Gradskoga kazališta koji su kroz rad s mladima željeli doprinijeti razvoju kulture u našemu gradu. Satiričko kazalište mladih pokrenulo je međunarodni *Festival amaterskih kazališta* na otvorenom, popularni *FAK*, koji je do danas postao brend i postavio grad Slavonski Brod visoko na karti kazališnog amaterizma. Ove godine na 16. Festivalu amaterskih kazališta nastupili su: Kazalište Hrvatske čitaonice Hercegovac*,* Teatar Sanjari (Sombor), Dramska radionica Gradskog kazališta Požega, Poetski teatar (Obrenovac), Hrvatski teatar MASKA Matice hrvatske München te KUD Drežnik i Udruga Sve Lipo (Srednji Lipovac).

U razdoblju od siječnja do prosinca Satiričko kazalište mladih nastupilo je 20 puta, od toga ostvarilo četiri gostovanja unutar RH i četiri izvan RH. Na repertoaru su bili slijedeći naslovi: *ANNA, DNEVNIK ADAMA I EVE, LJUBAV NA PRVI POGED, TKO LEŽI NE BJEŽI, LARA I KATARINA, NEKO MI JE SAKO MAKO*, *ŽABA (*premijerno izvedena 25. travnja)

*ANNA, DNEVNIK ADAMA I EVE* te *LJUBAV NA PRVI POGED,* predstave dramske radionice SKM-a,izvedene su na selekciji za Državni festival amaterskih kazališta u Centru mladih Slavonski Brod, a na 63. Festivalu kazališnih amatera Hrvatske u Vodicama predstava *ANNA* nagrađena je za inventivnost.

Ansambl SKM-a nastupio je na: *Festivalu kazališta* (Vitez), *Alka Festu* (Sinj), *Međunarodnom kazališnom festivalu* (Žepče), *Tjednu židovske kulture* (Osijek), Smotri kazališnih amatera Slavonije i Baranje (Bošnjaci) te u Narodnom teatru (Bitola-Republika Sjeverna Makedonija).

U sklopu manifestacije NOĆ KAZALIŠTA u organizaciji s Kazališno-koncertnom dvoranom izveli su tri predstave *ANNA, ŽABA, LARA I KATARINA*.

 **Brodski harmonikaški orkestar** ***Bela pl. Panthy*** osnovan je 1966. godine pod nazivom Omladinski harmonikaški orkestar, a današnji naziv Brodski harmonikaški orkestar *Bela pl. Panthy* nosi od 2004. godine u čast i sjećanje na osnivača i dugogodišnjega voditelja Belu Panthyja. Od 2007. dirigentsku palicu preuzima dugogodišnja članica orkestra Sanja Nuhanović. Za uspješan rad osnivača, ali i sadašnje dirigentice, Grad Slavonski Brod dodijelio je 2015. javno priznanje Zlatnu čaplju (posthumno) Beli pl. Panthyju, a Grb Grada voditeljici Sanji Nuhanović. Grb Grada 2018. dodijeljen je i Orkestru. 2018. godine izdana je monografija *50 godina Brodskoga harmonikaškoga orkestra* autorica Sanje Nuhanović i Gabrijele Blekić. Orkestar je od 2010. organizator Međunarodnoga festivala harmonike *Bela pl. Panthy* za harmonikaške orkestre, a od 2016. i za soliste i komorne sastave.

 Brodski harmonikaški orkestar *Bela pl. Panthy* u prvih šest mjeseci ove godine nastupio je u sklopu programa Brodskog glazbenog ljeta samostalnim koncertom pod nazivom *Hommage Adolfu Götzu* te s glazbenim udrugama grada Slavonskog Broda u sklopu programa Brodsko glazbeno ljeto.

U drugom dijelu godine, točnije u rujnu mjesecu voditeljice orkestra Sanja Nuhanović sudjelovala je na 3. Umjetničko-obrazovnoj konferenciji *Kultura - poveznica Srbije i sveta* održanoj u Zemunu s temom *Raznolikost kultura u orkestralnoj harmonikaškoj literaturi Adolfa Gotza*, a krajem listopada i početkom studenog u suradnji s muzičkom školom *Kosta Manojlović* iz Zemuna održala je dvodnevni masterclass s orkestrom *KostaMan* i dirigenticom orkestra prof. Blaženkom Biočić.

 U sklopu Orkestra djeluje Škola harmonike čiji su polaznici održali samostalni koncert u mjesecu lipnju, nastupili u studenom u Dječjem vrtiću *Cekin,* nastupili u okviru programa 13. međunarodnog festivala harmonike, nastupili u Dječjem vrtiću *Gita,* održali Javnu produkciju polaznika te nastupili s velikim orkestrom na Božićnom koncertu udruga u Kazališno-koncertnoj dvorani.

U sklopu 13. Međunarodnog festivala harmonike održan je glazbeno-scenski program *CABARET – ŽENSKE PRIČE* (Brodski harmonikaški orkestar *Bela pl. Panthy* i MTM Sarajevo u suradnji s bendom *The maniacs*), Dan otvorenih vrata Škole harmonike, Masterclass, koncert Duo *La Putika* (Marina Lazić, harmonika i Ferienčík František, violina).

**Brodski tamburaški orkestar** osnovan je u kolovozu 2007. godine i djeluje u okviru *Brodske udruge tamburaša*. Od svog osnutka sudjeluje u brojnim kulturno-umjetničkim programima i manifestacijama u gradu, županiji te u cijeloj državi, ali i u inozemstvu. Od osnutka Orkestrom dirigira njegov umjetnički voditelj Damir Butković.

Najznačajniji nastup ove godine Brodski tamburaški orkestar ostvario je na *Šokačkoj rapsodiji* u Lisinskom. Orkestar je održao samostalni koncert pod nazivom *Najljepše skladbe sa Šokačke rapsodije* u sklopu programa Brodskog glazbenog ljeta, nastupio je i s glazbenim udrugama na platou ispred Dvorane, održao je cjelovečernji koncert *U laganom ritmu* u Kazališno-koncertnoj dvorani, nastupio na Božićnom koncertu udruga u Kazališno-koncertnoj dvorani i održao cjelovečernji Božićni koncert u Bukovlju.

**Studio za moderni i klasični ples *Brodski leptirići*** osnovan je 1994., a s ciljem poučavanja plesnih tehnika djece i mladih: klasičnog baleta, suvremenog plesa i *jazz* *dance-a*. Voditeljica i koreografkinja je Olga Andrusenko, voditeljica plesni tehnika je Ksenija Vrkljan, a asistentice su Lana Gajger i Antonia Dalipi Javor.

Članovi Brodskih leptirića kao dio ansambla glazbeno-scenske čarolije *Ribar Palunko i njegova žena* nastupali su sklopu manifestacije *U svijetu bajke* i na Međunarodnom dječjem festivalu u Šibeniku. Pred prepunom dvoranom održali su završni nastup u sklopu manifestacije Brodsko glazbeno ljeto. Zabilježili su nastupe na 15. sajmu cvijeća *Florafestu, Danu sporta*, samoborskom plesnom festivalu *SamoPles Fest* i na *European Championshipu* koji se održao u Zagrebu, na obilježavanju 20. godišnjice od osnutka i aktivnog rada Nacionalne zajednica Rusa Hrvatske u Maloj koncertnoj dvorani Vatroslava Lisinskog u Zagrebu, Svjetskom danu plesa u Rovinju, *SamoPles Fest* u Samoboru, na manifestaciji Dani plesa u Slavonskom Brodu, a održali su i cjelovečernji božićni plesni program u Kazališno-koncertnoj dvorani.

**Hrvatsko pjevačko društvo *Davor***iz Slavonskog Broda utemeljeno je 1871. godine s ciljem da glazbeničkim djelovanjem njeguje hrvatsku kulturu i doprinosi kulturnom i društvenom životu grada. Djelovanje Društva dva su puta prekinuli Prvi i Drugi svjetski rat, a nakon potonjega Društvo se ugasilo. Obnovljeno je 1991. godine. HPD *Davor* aktivno sudjeluje u kulturnom životu Slavonskog Broda. Trenutno broji tridesetak aktivnih članova koji svojim zalaganjem doprinose podizanju razine amaterskog zborskog izričaja u Slavonskom Brodu.

  U razdoblju prvih šest mjeseci ove godine članovi *Davora* ostvarili su sedam nastupa: u crkvi Bezgrešnog začeća BDM u Valpovu, na svečanoj sjednici Brodsko-posavske županije, na revijalnom koncertu stogodišnjaka u Karlovcu, na *Susretu pjesme i prijatelja* u Novoj Gradiški. Održali su samostalni koncert u Glazbenoj školi te nastupili s brodskim glazbenim udrugama u sklopu programa Brodskog glazbenog ljeta. U ožujku, u sklopu proslave 150 godina postojanja, organizirali su svečanu pretpremijeru dokumentarnog filma *Dvije priče o Davoru* koji je prikazan i na HRT-u. Na natjecanju *Aurora Cantat* koje je održano u svibnju u Karlovci HPD *Davor* osvojilo je zlatnu plaketu u svojoj kategoriji, a zborovođi Karlu Đuriću dodijeljeno je priznanje za poseban umjetnički izričaj.

U drugom dijelu godine HPD *Davor* je ostvario osam javnih nastupa: na donacijskoj utrci *Znanjem i prevencijom do zdravlja* Slavonski Brod, na natjecanju *Slavonia Cantat* u Glazbenoj školi Slavonski Brod, na božićnom koncertu KUD-a *Luka Ilić Oriovčanin* u Oriovcu, na Božićnom koncertu udruga u Kazališno-koncertnoj dvorani, na otvorenju nove zgrade CPUZ *Kuća sretnih ciglica* Slavonski Brod, cjelovečernji Božićni koncert u crkvi Presvetog Trojstva i nastup na *Svečanoj promocija monografije Hrvatsko pjevačko društvo Davor u Brodu na Savi/Slavonskom Brodu 1871.-2021*. u Gradskoj knjižnici Slavonski Brod.

Od gore navedenih nastupa, posebno ističu organizaciju natjecanja *Slavonia Cantat* i *Svečanu promociju monografije Hrvatsko pjevačko društvo Davor u Brodu na Savi/Slavonskom Brodu 1871. – 2021*. autora Mihaela Ferića.

U listopadu je na zahtjev zborovođe Karla Đurića, uslijed povećanih osobnih i poslovnih obaveza, poziciju zborovođe preuzela Valentina Iveljić.

**Gradska limene glazba *Željezničar*** iz Slavonskoga Broda osnovana je 1930. godine. Osnivači su bili slavonskobrodski  željezničari te namještenici  Gradske čitaonice. Glazba danas broji 50-ak članova, a za rad koristi prostore Hrvatskih željeznica. Od 2023. godine dirigent orkestra je Matija Šeremet.

Ove godine članovi *Željezničara* zabilježili su trinaest nastupa: Dječje pokladne svečanosti, godišnji koncert u Glazbenoj školi, godišnji koncert KUD-a *Tomislav* Sibinj, SAPOSIB-a (Savez amaterskih puhačkih orkestara Slavonije i Baranje) u Novoj Gradiški, *Flora fest*, Dan grada (budnica), promenadni koncert na Korzu povodom obilježavanja Svjetskog dan glazbe te nastup u sklopu programa Brodskog glazbenog ljeta s glazbenim udrugama grada Slavonskog Broda na platou ispred Dvorane, na Božićnom koncertu glazbenih udruga u Kazališno-koncertnoj dvorani, na obilježavanju godišnjice DVD-a Stari Perkovci, na Pivo festu u Tvrđavi Brod, otvorenju Katarinskog sajma i u Župi sv. Ante Padovanskog (Gornja Močila).

  **2.3. Suorganizacija**

Kazališno-koncertna dvorana sudjelovala je u suorganizaciji 16. Festivala amaterskih kazališta, 13. Međunarodnog festivala harmonike *Bela pl. Panthy*, Festivala vokalnih sastava *Dobre vibracije* te koncerta Komornog zbora *Ivan Filipović* posvećenog maestru Josipu Jerkoviću. Kao izvršni organizator, ispred Grada Slavonskog Broda, Kazališno-koncertna dvorana sudjelovala je u organizaciji dječjeg dočeka Nove godine u Tvrđavi Brod kao i dočeka Nove godine na Korzu.

U suorganizaciji Kazališno-koncertna dvorana sudjelovala je u izvedbi 13 programa. Navedene programe pratilo je oko 7500 gledatelja.

**2.4. Programi drugih nositelja**

Kod programa drugih nositelja, Kazališno-koncertna dvorana sudjeluje u organizaciji te pruža kadrovsku i tehničku potporu: udrugama, ustanovama, školama i drugim fizičkim i pravnim osobama koje priređuju dramske, plesne i glazbene programe, stručne skupove, svečane akademije i proslave u prostorima Dvorane.

Programi drugih nositelja izvedeni u Kazališno-koncertnoj dvorani: monodrama Željko Ninčić *ERO SA OVOGA SVIJETA* (COLENTUM j.d.o.o); koncert MIROSLAVA ŠKORE (*SLAVONSKA POSAVINA* d.o.o.); koncert *SIMFO ROCK* (Rotary club Slavonski Brod); komedija *ZAŠTO I KAKO UBITI MUŽA* (*Svijet glumaca produkcija* j.d.o.o.); Tin Sedlar, Marko Dejanović, Goran Vinčić i Hrvoje Krmelić *OŽENJENI (*Stand-up comedy klub *Centar Fora);* Vlatko Štampar *ODRASLOST* (*Showtime Production)*;kazališna predstava *AKO SAM ŽENA NISAM KONJ (Svijet glumaca produkcija* j.d.o.o.);kazališna predstava *ĐEKNA JE JOŠ ŽIVA, A DO KA' ĆE NE ZNAMO* (*Showtime Production*);kazališna predstava *UDAVAČE* (Hit teatar)*;* stand-up komedija *NEŠA BRIDŽIS* (*Showtime Production*); monodrama *ANNA* (Kazališna družina *Ivana Brlić-Mažuranić*)*,* stand-up komedija *SMIJEH U TEŠKA VREMENA* (*Splicka scena*); Goran Vinčić, Marko Dejanović, Tin Sedlar, Hrvoje Krmelić i Admir Šećkanović *SEXperiment* (*BIS COMEDY);* Zoran Kesić *PRIČE I PESME* (*SKIPER MEDIA)*; Vlatko Štampar *BEST OF* (*Showtime production)*; predstava za mlade i odrasle *ČOVJEK I ŽIVOT (*Kazališna družina *Ivana Brlić-Mažuranić*)*;* predstava za djecu *PETAR PAN* (Kazališna družina *Ivana Brlić-Mažuranić)*; Marin Ivanović-Stole *STARA ŠKOLA KREKA – IZ TAME U SVIJETLO* (*RIMA MEDIA* d.o.o*)*, stand up comedy show *DEVEDESETE* (*SHOWTIME PRODUCTION)*; obilježavanje 75. obljetnice postojanja i djelovanja škole(Tehnička škola Slavonski Brod), Marko Dejanović *BRAK, DIJETE I POVREMENI SEKS* (*Panda storytelling),* predstava *KAKVA TI JE ŽENA TAKAV TI JE ŽIVOT* (*SHOWTIME PRODUCTION),* Goran Vinčić *RECI MI DA SE ŠALIŠ* (*GEMINI PRODUKCIJA*)*,* koncert GORAN KARAN *(*Slavonskobrodska televizija d.o.o)*,* koncert *U laganom ritmu* (BRODSKI TAMBURAŠKI ORKESTAR).

Ukupno je izvedeno 28 programa drugih nositelja koje je ukupno pogledalo 11500 gledatelja.

**2.5. Programi Centra mladih**

  Od dana preuzimanja prostora do kraja 2014. u prostoru Centra mladih izvršeni su slijedeći zahvati: ugrađeni su rukohvati na hodnicima i stubištu pozornice, zidovi velike dvorane oslikani su grafitima, servisiran je sustav grijanja, izvršeni su manji popravci na vodovodnome sustavu, izrađena je drvena rampa za invalide. Početkom 2015. ugrađeni su apsorberi zvuka u velikoj dvorani i postavljena izolacija na tavanu Centra. Tijekom prosinca 2016. u velikoj dvorani Centra mladih ugrađena je nova scenska rasvjeta i razglas vrijedni 330.000,00 HRK. Najveći dio sredstava (300.000,00 HRK) dobila je KKD *Ivana Brlić-Mažuranić* na natječaju Ministarstva kulture Republike Hrvatske, a preostali iznos (30.000,00 HRK) vlastita su sredstva koja je Ustanova ostvarila prihodom iz vlastite djelatnosti. Tijekom siječnja 2019. u Centru mladih u maloj dvorani postavljene su trakaste zavjese u iznosu od 3.194,44 HRK, a u velikoj dvorani u ožujku 2019. tapecirana su ulazna vrata i bočna vrata prema toaletu u iznosu od 5.625,00 HRK. Tijekom srpnja 2019. Dvorana je pribavila scensku i tehničku opremu sredstvima dobivenim iz projekta, a koja koristiti će se koristiti za aktivnosti svih dionika projekta u iznosu 615.537,50 kn. Navedeni troškovi financirani su iz projekta *Kulturni centar mladih – Razvoj javno-civilnog partnerstva u kulturi u Slavonskom Brodu (KUL centar).* Nakon preuzimanja prostora KKD *Ivana Brlić-Mažuranić* pozvala je sve udruge i fizičke osobe s područja grada i okolice koji rade s mladima i kojima je potreban radni prostor da Ustanovi dostave program rada i zamolbu za korištenje. Upravno vijeće Ustanove donijelo je Pravilnik o radu na temelju kojega se potpisuje ugovor sa zainteresiranim korisnicima. Zaključno s lipnjem 2023. stalni korisnici Centra mladih su: *Inner Wheel klub* Slavonski Brod, Satiričko kazalište mladih, Kino klub *Paluba 7*, Udruga *Kameleon i Mreža*, Europski dom Slavonski Brod, Fotoklub *Kadar SB,* Udruga slobodnih umjetnika *Usudi se i* Moto klub *Noćne more*.

U Centru mladih organizirano je 25 programa koje je popratilo 2000 gledatelja.

**3. IZDAVAČKA DJELATNOST**

Redovni tisak plakata i programskih letaka za potrebe organizacije koncerata klasične glazbe te za potrebe manifestacije *U svijetu bajki* *Ivane Brlić-Mažuranić*.

**4. OSTALI POSLOVI**

 U sklopu projekta *Upoznaj svoje kazalište* koji je namijenjen obogaćivanju izvanučioničke nastave odgojno-obrazovnog sustava s ciljem upoznavanja djelatnosti kazališta Dvoranu su posjetili učenici Tehničke škole Slavonski Brod, Klasične gimnazije Fra Marijana Lanosovića te učenici Ekonomsko-birotehničke škole i studenti Sveučilišta u Slavonskom Brodu.

Ministarstvo kulture i medija RH, u razdoblju od 6. srpnja do 28. kolovoza 2023. donijelo je pet Odluka o financiranju za jedanaest projekata u okviru Poziva na dodjelu bespovratnih sredstava „Energetska obnova zgrada sa statusom kulturnog dobra“, ukupne vrijednosti bespovratnih sredstava 13.818.692,51 eura. Jedna od odluka je „Energetska obnova zgrade Kazališno-koncertne dvorane Ivana Brlić-Mažuranić“. Ukupna vrijednost projekta je 1.497.831,57 eura, a Dvorani se kroz projekt dodjeljuje bespovratno 1.410.900,32 eura. Provedba projekta trajat će od 3. listopada 2023. do 2. prosinca 2025.

**5. ZAKLJUČAK**

U razdoblju od 1. siječnja do 31. prosinca 2023. u KKD *Ivana Brlić-Mažuranić* ostvareno je 137 programa od kojih 71 u vlastitoj organizaciji, 13 programa u suorganizaciji, 28 programa drugih nositelja i 25 programa u Centru mladih.

Navedene programe vidjelo je oko 45 000 gledatelja.

 Ustanova se u proteklom razdoblju financirala prema sljedećem modelu:

* plaće, materijalne izdatke i ostale izdatke za šest zaposlenika financirao je u cijelosti Grad Slavonski Brod.
* plaće, materijalne izdatke i ostale izdatke za jednog zaposlenika osigurala je Ustanova.
* dio programskih izdataka financirao je Grad Slavonski Brod (70 % iznosa), dok je preostalih 30 % sredstava Ustanova ostvarila vlastitom djelatnošću – prodajom ulaznica, iznajmljivanjem dvorane i dvoranskih usluga, sredstvima Ministarstva kulture Republike Hrvatske dobivenima na natječajima i sredstvima Brodsko-posavske županije.

                                                                                                 **Za KKD *Ivana Brlić-Mažuranić***

 **Ravnateljica:**

 **Sanja Nuhanović, prof.**